b'\n_START_ARTICLE_\nPovilas Jegorovas\n_START_SECTION_\nBiografija\n_START_PARAGRAPH_\nMok\xc4\x97si Utenos rajono Jauni\xc5\xa1ki\xc5\xb3 pradin\xc4\x97je mokykloje (1962\xe2\x80\x931964 m.), \xc2\xa0Mol\xc4\x97t\xc5\xb3 rajono Sugin\xc4\x8di\xc5\xb3 vidurin\xc4\x97je mokykloje (1964\xe2\x80\x931968\xc2\xa0m.), Mol\xc4\x97t\xc5\xb3 vidurin\xc4\x97je internatin\xc4\x97je mokykloje (1968\xe2\x80\x931973 m.). Vidurin\xc4\x99 mokykl\xc4\x85 baig\xc4\x97 aukso medaliu. 1973\xe2\x80\x931978\xc2\xa0m. studijavo Vilniaus universiteto Teis\xc4\x97s fakultete, apgyn\xc4\x97 diplomin\xc4\xaf darb\xc4\x85 Universaliosios esperantinink\xc5\xb3 asociacijos (UEA) tarptautinis teisinis statusas ir su pagyrimu baig\xc4\x99s studijas \xc4\xafgijo teisininko specialyb\xc4\x99._NEWLINE_Moka lietuvi\xc5\xb3, esperanto, rus\xc5\xb3, angl\xc5\xb3 kalbas.\n_START_SECTION_\n\xc5\xa0eima\n_START_PARAGRAPH_\nT\xc4\x97vas Kazys Kunig\xc4\x97lis (1910\xe2\x80\x931986), motina Marija Jegorova (1916\xe2\x80\x931967), \xc5\xbemona Lilija Jegorovien\xc4\x97 (1955) yra dant\xc5\xb3 technik\xc4\x97, dukt\xc4\x97 Neringa \xc5\xbdukauskien\xc4\x97 (1980) \xe2\x80\x93 advokat\xc4\x97, an\xc5\xabk\xc4\x97 Vasar\xc4\x97 \xc5\xbdukauskait\xc4\x97 (2007).\n_START_SECTION_\nProfesin\xc4\x97 veikla\n_START_PARAGRAPH_\nNuo 1978 m. praktikuoja \xc4\xafvairiuose Kauno advokat\xc5\xb3 kontorose. _NEWLINE_1978\xe2\x80\x931991 m. Lietuvos advokat\xc5\xb3 kolegijos narys, Kauno juridin\xc4\x97s konsultacijos advokatas, _NEWLINE_1988\xe2\x80\x931991 m. \xe2\x80\x93 Kauno advokat\xc5\xb3 kontoros ved\xc4\x97jo pavaduotojas,_NEWLINE_1987\xe2\x80\x931995 m. \xe2\x80\x93 Lietuvos advokat\xc5\xb3 kolegijos prezidiumo narys ir Lietuvos advokat\xc5\xb3 tarybos narys,  _NEWLINE_1995\xe2\x80\x931999 m. ir nuo 2008 m. \xe2\x80\x93 turi savo priva\xc4\x8di\xc4\x85 kontor\xc4\x85.\n_START_SECTION_\nEsperantin\xc4\x97 veikla\n_START_PARAGRAPH_\nP. Jegorovas yra esperantininkas nuo 1970 m,  Lietuvos esperantinink\xc5\xb3 s\xc4\x85jungos valdybos pirmininkas (nuo 1993 m., perrinktas 1998 m., 2003 m., 2008 m. ir 2013 m.), Pasaulin\xc4\x97s esperantinink\xc5\xb3 s\xc4\x85jungos (UEA) vyriausiasis \xc4\xafgaliotinis Lietuvoje (nuo 1993 m.), Pasaulin\xc4\x97s esperantinink\xc5\xb3 s\xc4\x85jungos komiteto narys (nuo 1989 m.), mecenatin\xc4\x97s L. Zamenhofo draugijos (Nyderlandai) narys (nuo 1994 m.)_NEWLINE_1974\xe2\x80\x931976 m. \xe2\x80\x93 Vilniaus jaunimo esperantinink\xc5\xb3 klubo Juneco pirmininkas. _NEWLINE_1975\xe2\x80\x931979 m. \xe2\x80\x93 neformalaus, neoficialaus ir nelegalaus TSRS jaunimo esperantinink\xc5\xb3 s\xc4\x85j\xc5\xabd\xc5\xbeio (SEJM \xe2\x80\x93 Sovetia Esperantista Junulara Movado) sekretorius._NEWLINE_1979\xe2\x80\x931988 m. \xe2\x80\x93 Tarybini\xc5\xb3 esperantinink\xc5\xb3 asociacijos Lietuvos skyriaus valdybos pirmininko pirmasis pavaduotojas. _NEWLINE_1983\xe2\x80\x931988 m. \xe2\x80\x93 Tarybini\xc5\xb3 esperantinink\xc5\xb3 asociacijos (Asocio de sovetiaj esperantistoj \xe2\x80\x93 ASE) valdybos narys._NEWLINE_1988\xe2\x80\x931993 m. \xe2\x80\x93 Lietuvos esperantinink\xc5\xb3 s\xc4\x85jungos (LES) valdybos pirmininko pirmasis pavaduotojas._NEWLINE_1995\xe2\x80\x931998 m. \xe2\x80\x93 Pasaulin\xc4\x97s esperantinink\xc5\xb3 s\xc4\x85jungos (UEA), turin\xc4\x8dios konsultacin\xc4\xaf status\xc4\x85 prie UNESCO, valdybos narys. _NEWLINE_1996\xe2\x80\x931999 m. \xe2\x80\x93 Tarptautinio L. Zamenhofo fondo (Lenkija) komiteto narys, 2006-2010 m. to paties fondo valdybos narys_NEWLINE_1996\xe2\x80\x932002 m. \xe2\x80\x93 Tarptautin\xc4\x97s teisinink\xc5\xb3 esperantinink\xc5\xb3 asociacijos (Esperanta Jura Asocio \xe2\x80\x93 EJA) valdybos narys._NEWLINE_2002\xe2\x80\x932005 m. \xe2\x80\x93 UEA rinkimin\xc4\x97s komisijos narys._NEWLINE_P. Jegorovo iniciatyva ir pastangomis atkurta 1919\xe2\x80\x931940 m. veikusi Lietuvos esperantinink\xc5\xb3 s\xc4\x85junga (1988 m.), Lietuvos Respublikos Vyriausyb\xc4\x97 1991 m. perdav\xc4\x97 Lietuvos esperantinink\xc5\xb3 s\xc4\x85jungai naudotis neribotam laikui istorin\xc4\xaf pastat\xc4\x85 Kaune (L. Zamenhofo g. 5), kuriame gyveno L. Zamenhofo uo\xc5\xa1vis Kauno verslininkas ir pirmasis esperantinink\xc5\xb3 s\xc4\x85j\xc5\xabd\xc5\xbeio mecenatas Aleksandras Zilbernikas. \xc5\xa0iame pastate \xc4\xafsik\xc5\xabr\xc4\x97 Lietuvos esperantinink\xc5\xb3 namai \xe2\x80\x93 Lietuvos esperantinink\xc5\xb3 s\xc4\x85jungos (LES) b\xc5\xabstin\xc4\x97, literat\xc5\xabros esperanto kalba biblioteka, esperanto kalbos mokymo centras, susirinkim\xc5\xb3 ir pos\xc4\x97d\xc5\xbei\xc5\xb3 kambariai, turizmo agent\xc5\xabra, sve\xc4\x8di\xc5\xb3 kambariai, Lietuvos esperantinink\xc5\xb3 s\xc4\x85junga tapo Pasaulin\xc4\x97s esperantinink\xc5\xb3 s\xc4\x85jungos (UEA) kolektyvine nare (1989 m.), \xc4\xafsteigtas Lietuvos esperantinink\xc5\xb3 s\xc4\x85jungos Vilniaus skyrius (1999 m.)._NEWLINE_1996\xe2\x80\x932008 m. P. Jegorovo d\xc4\x97ka Lietuvoje lank\xc4\x97si Pasaulin\xc4\x97s esperantinink\xc5\xb3 s\xc4\x85jungos prezidentai: prof. Lee Chong-Yeong  (Piet\xc5\xb3 Kor\xc4\x97ja), prof. Renato Corsetti (Italija), generalinis direktorius Osmo Buller (Suomija). Jie susitiko su Lietuvos Respublikos prezidentais Algirdu Brazausku ir Valdu Aadamkumi, Seimo pirmininkais \xc4\x8ceslovu Jur\xc5\xa1\xc4\x97nu ir Art\xc5\xabru Paulausku, tuometiniais u\xc5\xbesienio reikal\xc5\xb3, kult\xc5\xabros, \xc5\xa1vietimo ir mokslo ministrais ir kitais auk\xc5\xa1tais Lietuvos pareig\xc5\xabnais._NEWLINE_Savo nuoseklia ir kryptinga veikla P. Jegorovas pasiek\xc4\x97, kad 2005 m. Vilniuje b\xc5\xabt\xc5\xb3 organizuotas 90-asis Pasaulinis esperantinink\xc5\xb3 kongresas, buvo \xc5\xa1io kongreso organizacinio komiteto pirmininkas._NEWLINE_2008 m.  \xe2\x80\x93 Vilniuje organizavo pirm\xc4\x85j\xc4\xaf Pasaulin\xc4\xaf esperantinink\xc5\xb3 \xc5\xbeurnalist\xc5\xb3 kongres\xc4\x85, buvo \xc5\xa1io kongreso organizacinio komiteto pirmininkas._NEWLINE_Jis yra  65-ojo Tarptautinio SAT (Sennacieca Asocio Tutmonda) esperantinink\xc5\xb3 kongreso Kaune (1992 m.), 4-ojo NITOBE simpoziumo (tema \xe2\x80\x93 Kalbiniai-politiniai Europos s\xc4\x85jungos pl\xc4\x97tros aspektai) Vilniuje (2005 m.). Nuo 1983 m. P. Jegorovas yra  tradicini\xc5\xb3 Baltijos esperantinink\xc5\xb3 dien\xc5\xb3 Lietuvoje, kuriose paprastai dalyvauja 200\xe2\x80\x93500 asmen\xc5\xb3 i\xc5\xa1 20\xe2\x80\x9330 pasaulio \xc5\xa1ali\xc5\xb3, organizatorius. _NEWLINE_Jis taip pat organizavo arba dalyvavo organizuojant ir kitus tarptautinius bei nacionalinius esperantinink\xc5\xb3 renginius: 8-\xc4\x85j\xc4\x85 Tarptautin\xc4\x99 esperantinink\xc5\xb3 medicinos konferencij\xc4\x85 (Kaunas, 1991 m.), Tarptautin\xc4\x99 konferencij\xc4\x85 esperanto kalbos mokymo metodikos klausimais (Kaunas, 1994 m.), 2-\xc4\x85j\xc4\xaf Europos esperantinink\xc5\xb3 forum\xc4\x85 (Kaunas, 1995 m.), 11-\xc4\x85j\xc4\xaf Tarptautin\xc4\xaf ekumenin\xc4\xaf esperantinink\xc5\xb3 kongres\xc4\x85 (Kaunas, 1995 m.), 57-\xc4\x85j\xc4\xaf Tarptautin\xc4\xaf esperantinink\xc5\xb3 katalik\xc5\xb3 kongres\xc4\x85 (Kretinga, 2004 m.), 38-\xc4\x85j\xc4\x85 Tarptautin\xc4\x99 mokytoj\xc5\xb3 esperantinink\xc5\xb3 konferencij\xc4\x85 (Kaunas, 2005 m.), 71-\xc4\x85j\xc4\xaf Tarptautin\xc4\xaf akl\xc5\xb3j\xc5\xb3 esperantinink\xc5\xb3 kongres\xc4\x85 (Vilnius, 2005 m.), 36-\xc4\x85j\xc4\xaf Vaik\xc5\xb3 esperantinink\xc5\xb3 kongres\xc4\x97l\xc4\xaf (Vilnius, 2005 m.) ir kt._NEWLINE_2000\xe2\x80\x932005 m. organizavo esperanto kalbos kursus su d\xc4\x97stytojais i\xc5\xa1  u\xc5\xbesienio (Slovakijos, Lenkijos, Bulgarijos, Brazilijos, Australijos). Juos baig\xc4\x97 per 2000 \xc5\xbemoni\xc5\xb3._NEWLINE_2000\xe2\x80\x932010 metais jo iniciatyva, jam koordinuojant ir organizuojant Lietuvoje \xc4\xafvairiose presti\xc5\xbein\xc4\x97se leidyklose buvo i\xc5\xa1leista per 100 fundamentali\xc5\xb3 knyg\xc5\xb3 lietuvi\xc5\xb3 ir esperanto kalbomis tarptautin\xc4\x97s kalbos mokymo, esperantinink\xc5\xb3 veiklos istorijos, interlingvistikos, esperantologijos tematika, pa\xc5\xbeintini\xc5\xb3 knyg\xc5\xb3 apie Lietuv\xc4\x85 ir pan. (leidyklos Alma Littera, Baltos lankos, Mokslo ir enciklopedij\xc5\xb3 leidybos institutas ir kt.)._NEWLINE_1978\xe2\x80\x932018 m.  P. Jegorovas dalyvavo 30-yje pasaulini\xc5\xb3 UEA organizuojam\xc5\xb3 kongres\xc5\xb3 \xc4\xafvairiose \xc5\xa1alyse, taip pat daugelyje kit\xc5\xb3 tarptautini\xc5\xb3 ir nacionalini\xc5\xb3 esperantinink\xc5\xb3 rengini\xc5\xb3. Organizavo kelet\xc4\x85 grupini\xc5\xb3 Lietuvos esperantinink\xc5\xb3 kelioni\xc5\xb3 \xc4\xaf pasaulinius esperantinink\xc5\xb3 kongresus._NEWLINE_1974\xe2\x80\x931990 m. aktyviai ir nuolat bendradarbiavo esperantinink\xc5\xb3 leidiniuose, pvz., tarybiniu laikotarpiu nelegaliuose Aktuale, Kurte, legaliuose Informa bulteno de ASE, La Ondo de Esperanto, Horizonto de Soveta Litovio, Litovio hodia\xc5\xad ir kt., organizavo beveik vis\xc5\xb3 nelegali\xc5\xb3 tuometin\xc4\x97je Taryb\xc5\xb3 S\xc4\x85jungoje leist\xc5\xb3 periodini\xc5\xb3 leidini\xc5\xb3 esperanto kalba spausdinim\xc4\x85 Lietuvoje (Amikeco, Aktuale, Kurte ir kt.), taip pat kit\xc5\xb3 neperiodini\xc5\xb3 savilaidos (\xe2\x80\x9esamizdatini\xc5\xb3\xe2\x80\x9c) leidini\xc5\xb3 spausdinim\xc4\x85._NEWLINE_1974\xe2\x80\x931987 m. buvo leidini\xc5\xb3 Horizonto de Soveta Litovio (Taryb\xc5\xb3 Lietuvos horizontas) ir Litovio Hodia\xc5\xad (Lietuva \xc5\xa1iandien) sudarytojas ir redakcin\xc4\x97s kolegijos narys._NEWLINE_Jo iniciatyva ir pastangomis 1991 m. buvo atkurtas 1918\xe2\x80\x931940 m. leistas Lietuvos esperantinink\xc5\xb3 s\xc4\x85jungos \xc5\xbeurnalas esperanto kalba Litova Stelo (Lietuvos \xc5\xbevaig\xc5\xbed\xc4\x97), buvo redakcin\xc4\x97s kolegijos narys (1991\xe2\x80\x932005 m.)._NEWLINE_\xc4\xae esperanto kalb\xc4\x85 i\xc5\xa1vert\xc4\x97 A. Urbono, K. Tre\xc4\x8diakausko knyg\xc4\x85 Neliksi vieni\xc5\xa1as (Por la homo, 1988 m.)._NEWLINE_2003 m. kartu su Aloyzu Urbonu para\xc5\xa1\xc4\x97 ir i\xc5\xa1leido knyg\xc4\x85 Esu Esperanto eilinis._NEWLINE_1972 m. i\xc5\xa1 esperanto kalbos \xc4\xaf lietuvi\xc5\xb3 kalb\xc4\x85 i\xc5\xa1vert\xc4\x97 vietnamie\xc4\x8di\xc5\xb3 ra\xc5\xa1ytojo Nguyeno Sango apysak\xc4\x85 Nebylio smukl\xc4\x97 (La drinkejo de l\xe2\x80\x98 mutulo), kuri buvo atspausdinta Mol\xc4\x97t\xc5\xb3 rajono laikra\xc5\xa1tyje Pirmyn. _NEWLINE_Yra daugiau nei 1000  straipsni\xc5\xb3 Lietuvos ir u\xc5\xbesienio spaudoje esperantinink\xc5\xb3 veiklos temomis autorius, radijo ir televizijos laid\xc5\xb3 apie esperanto dalyvis._NEWLINE_P. Jegorovo vadovaujama Lietuvos esperantinink\xc5\xb3 s\xc4\x85junga susilauk\xc4\x97 tarptautinio pripa\xc5\xbeinimo. 2003 metais Lietuvos esperantinink\xc5\xb3 s\xc4\x85junga buvo pripa\xc5\xbeinta kaip geriausiai veikianti nacionalin\xc4\x97 esperantinink\xc5\xb3 organizacija pasauliniu mastu ir jai buvo \xc4\xafteiktas Trofeo Fyne tarptautinis apdovanojimas. 1995 metais  Lietuvos esperantinink\xc5\xb3 s\xc4\x85jungai buvo paskirta tarptautin\xc4\x97 premija Cigno (Gulb\xc4\x97), 1997 metais \xe2\x80\x93 Grabowski fondo premija.'